बिथां इमानुवेल मोसाहारिआ तामुलपुर बिधान सभा बियाबनि भटारफोरनि भट मोनगौमोनब्लाबो बिटिसिनि बारग’ मावफुंगिरि सोद्रोमा थामहिनबा बिपिएफ दोलोनि दैदेनगिरि गनेश कसारीआ उदां बिजाथि महरै बिजाथिलाइ गथायनायाव बिथांनि दाजाब-दानख’खौ एसे खाना नांहोगोन बादि नुहुरो। बे बेलायाव बिटिसिनि गाहाइ मावफुंगिरि सोद्रोमा प्रमद बर’आ बुङोदि तामुलपुर बिधान सभा बियाबाव बिजेपि, एजिपि दोलोफोरनि मददनि इउपिपिएल दोलोनि बिजाथि जलेन दैमारिआ देरहागोना रोखा । बिदिनो आसामनि केबिनेट मन्थ्रि रन्जित दासा बुङोदि तामुलपुर आरो गसायगाव बिधान सभा बियाबफोराव बिजेपि, एजिपि दोलोफोरनि मददनि इउपिपिएल दोलोनि बिजाथिफोरा देरहागोन। बे बेलायाव जेबो सन्देह गैया। बिजेपि-एजिपि-इउपिपिएल दोलोफोर दैदेननाय हादरसा सोरखारा रायजो-राजाफोरनि मोजां खामानि मावदों जेब्ला रायजो-राजाफोरा तामुलपुर आरो गसायगाव बिधान सभा बियाबाव इउपिपिएल दोलोनि बिजाथिनो भट होगोन , बेवहाय जेबो साननांगौ गैया। बेरा फारसे तामुलपुर बिधान सभा बियाबनि बारग’ एमएलए थामहिनबा बिजेपि दोलोनि दैदेनगिरि इमानुवेल मोसाहारिआ बुङोदि बिजेपि दोलोयाव थानानै तामुलपुर ओन्सोलनि जौगाखां खामानि मावनो थाखाय ओंखारबोदोंमोन । नाथाय बिजेपि दोलोनिफ्राय टिकेट बिनानैबो मोननो हायैखौ लानानै दुखु मोननायखौ फोरमायो । बिनिखायनो बिथाङा बिजेपि दोलोनि सासे दैदेनगिरि जानानैबो उदां बिजाथि महरै गेलेनो थांखि लाबाय होननानै रोखा फोरमायथियो । फैबाय थानाय उफ्रा बिसायख’थियाव तामुलपुरनि रायजो-राजाफोरा बिथांनो भट होनानै बियाबनिफ्राय देरहा होगोनखौ रोखा फोरमायथिदों तामुलपुर बिधान सभा बियाबनि बारग’ एमएलए थामहिनबा बिजेपि दैदेनगिरि इमानुयेल मोसाहारिआ । दा फैबाय थानाय समासो खिन्थासिगोन तामुलपुर बिधान सभा बियाबनि बिजेपि दोलोनि दैदेनगिरि-मावथिफोरा मा बिफाव लायो !